13.4.2022
DA
Den Europæiske Unions Tidende
C 160/13
IV (Oplysninger)
OPLYSNINGER FRA DEN EUROPÆISKE UNIONS INSTITUTIONER, ORGANER, KONTORER OG AGENTURER
RÅDET Rådets konklusioner om fastlæggelse af en europæisk strategi for de kulturelle og kreative industriers økosystem (2022/C 160/06)
RÅDET FOR DEN EUROPÆISKE UNION,
SOM MINDER OM:
1.
den grundlæggende rolle, som kultur og kreativ frihed spiller for Den Europæiske Union og dens borgere med hensyn til styrkelsen af vores demokratier og værdier, udviklingen af vores fantasi, vores samfunds velstand, vitaliteten i vores lokalområder, kvaliteten af vores levevilkår og den enkeltes trivsel
2.
den afgørende rolle, som de kulturelle og kreative sektorer og industrier, der også kunne kaldes de kulturelle og kreative industriers økosystem, spiller i udformningen af en fælles arv, fælles referencer og fremtidens kultur, som er helt nødvendig for en fortsat blomstrende europæisk kulturel mangfoldighed, samtidig med at der tages hensyn til, at de kulturelle og kreative sektorer og industrier udgør en meget varieret gruppe med forskellige prioriteter og betingelser
3.
anvendelsesområdet for de kulturelle og kreative industriers økosystem som defineret i den årlige rapport om det indre marked for 2021 (Annual Single Market Report 2021) (1), hvori der gøres status over de 14 industrielle økosystemer, som Kommissionens tjenestegrene har kortlagt i forbindelse med den nye industristrategi fra 2020 (2), og i en lang række relevante dokumenter, der nævnes i bilaget
4.
de kulturelle og kreative industriers økosystems økonomiske vægt, der i 2019 blev anslået til 3,95 % af EU’s værditilvækst (477 mia.
EUR), med 8,02 millioner beskæftigede i sektoren og 1,2 millioner virksomheder, hvoraf 99,9 % er små og mellemstore virksomheder (SMV’er) (3)
5.
covid-19-pandemiens betydelige indvirkning på den kulturelle og kreative økonomi og behovet for fortsat at styrke modstandsdygtigheden i de kulturelle og kreative industriers økosystem og den dobbelte omstilling (den grønne og den digitale) i Den Europæiske Union for at supplere den europæiske genopretnings- og resiliensfacilitets virkning, så den kan udfolde sit fulde potentiale som drivkraft for økonomisk vækst og beskæftigelse og EU’s globale konkurrenceevne;
(1) Arbejdsdokument fra Kommissionens tjenestegrene 2010, SWD(2021) 351 final, s. 98-104: De kulturelle og kreative industrier er en varieret gruppe.
De største industrier er audiovisuelle medier (fjernsyn, videospil, video on demand (VOD), biografer, virtual reality (VR) og augmented reality (AR)), musik-, bog- og avisudgivelse, reklamer, kulturarv (museer, historiske steder), scenekunst (teater, dans) og billedkunst.
Denne brede definition bygger på UNESCO’s ramme for kulturel statistik fra 2009 (UNESCO Framework for Cultural Statistics), Europa-Kommissionens grønbog »Frigørelse af de kulturelle og kreative industriers potentiale« og forordningen om Et Kreativt Europa.
(2) Meddelelsen »Ajourføring af den nye industristrategi fra 2020: Opbygning af et stærkere indre marked til fremme af Europas genopretning« (C(2021) 350).
(3) Arbejdsdokument fra Kommissionens tjenestegrene 2010, SWD(2021) 351 final, s. 98 (https://ec.europa.eu/info/sites/default/files/ swd-annual-single-market-report-2021_en.pdf).